Spoločný návrh NARIADENIE RADY ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii /* KOM/2011/0590 v konečnom znení - 2011/0251 (NLE) */





DÔVODOVÁ SPRÁVA (1) Dňa 9. mája 2011 Rada prijala nariadenie (EÚ) č. 442/2011 o reštriktívnych opatreniach s ohľadom na situáciu v Sýrii. (2) Dňa 2. septembra 2011 Rada prijala zmeny a doplnenia nariadenia (EÚ) č. 442/2011 s cieľom rozšíriť opatrenia proti Sýrii vrátane rozšírenia kritérií pre zahrnutie do zoznamu a zákazu nákupu, dovozu alebo prepravy ropy zo Sýrie. (3) Rada okrem toho dosiahla politickú dohodu o prijatí ďalších opatrení, predovšetkým zákazu investícií do ropného priemyslu a zaradenia ďalších subjektov na zoznam. (4) Rada tiež rozhodla o zákaze dodávky sýrskych bankoviek do Centrálnej banky Sýrie a o prispôsobení opatrení na ochranu hospodárskych subjektov voči pohľadávkam v súvislosti s uplatňovaním sankcií. Rada okrem toho rozhodla o zmrazení určitých sýrskych finančných aktív. Zaistí tiež, aby toto opatrenie neovplyvnilo legitímne transakcie so Sýriou. (5) Tieto opatrenia patria do rozsahu pôsobnosti Zmluvy o fungovaní Európskej únie, preto na ich vykonávanie v rámci Únie je potrebný regulačný akt na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. 2011/0251 (NLE) Spoločný návrh NARIADENIE RADY ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/273/SZBP o reštriktívnych opatreniach voči Sýrii[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Dňa 9. mája 2011 Rada prijala nariadenie (EÚ) č. 442/2011[2] o reštriktívnych opatreniach s ohľadom na situáciu v Sýrii. (2) Rada prostredníctvom nariadenia (EÚ) č. 878/2011 z 2. septembra 2011[3] prijala zmeny a doplnenia nariadenia (EÚ) č. 442/2011 s cieľom rozšíriť opatrenia proti Sýrii vrátane rozšírenia kritérií pre zahrnutie do zoznamu a zákazu nákupu, dovozu alebo prepravy ropy zo Sýrie. (3) Rada prostredníctvom rozhodnutia 2011/.../CFSP z [ ] septembra 2011 dosiahla dohodu o prijatí ďalších opatrení, predovšetkým zákazu investícií do ropného priemyslu a zaradenia ďalších subjektov do zoznamu, zákazu dodávky sýrskych bankoviek a mincí do Centrálnej banky Sýrie a zmrazení určitých sýrskych aktív mimo Sýrie, ako aj o prispôsobení opatrení na ochranu hospodárskych subjektov voči pohľadávkam v súvislosti s uplatňovaním sankcií. (4) Tieto opatrenia patria do rozsahu pôsobnosti Zmluvy o fungovaní Európskej únie, preto na ich vykonávanie v rámci Únie je potrebný regulačný akt na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (5) S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť okamžite, PRIJALA TOTO NARIADENIE: Článok 1 Nariadenie (EÚ) č. 442/2011 sa mení a dopĺňa takto: (1) V článku 1 sa vkladá tento bod „j) „sýrska osoba, subjekt alebo orgán“ znamená: i) Sýrsky štát alebo akýkoľvek verejný orgán tohto štátu; ii) akúkoľvek fyzickú alebo právnickú osobu v Sýrii, alebo so sídlom v tomto štáte; iii) akúkoľvek právnickú osobu, subjekt alebo orgán s registrovaným pracoviskom v Sýrii; iv) akúkoľvek právnickú osobu, subjekt alebo orgán v Sýrii alebo mimo tohto štátu, ak sú priamo alebo nepriamo kontrolované jednou alebo viacerými uvedenými osobami alebo subjektmi;“ (2) Vkladá sa tento článok 2a: „Článok 2a Zakazuje sa predávať, dodávať, a priamo alebo nepriamo zabezpečovať transfer alebo export nových sýrskych bankoviek a mincí, vytlačených alebo vyrazených v EÚ, určených Centrálnej banke Sýrie.“ (3) Vkladá sa tento článok 3c: „Článok 3c 1. Zakazuje sa: (a) udeľovať finančné pôžičky alebo úvery akejkoľvek sýrskej fyzickej alebo právnickej osobe, subjektu alebo orgánu, ktoré sú uvedené v ods. 2; (b) nadobúdať alebo rozširovať účasť v akejkoľvek sýrskej fyzickej alebo právnickej osobe, subjekte alebo orgáne, ktoré sú uvedené v ods. 2; (c) vytvárať akékoľvek spoločné podniky s akoukoľvek sýrskou fyzickou alebo právnickou osobou, subjektom alebo orgánom, ktoré sú uvedené v ods. 2; (d) vedome a úmyselne sa zúčastňovať na činnostiach, ktorých predmetom alebo dôsledkom je obchádzanie zákazov uvedených v písmenách a), b) a c). 2. Zákazy uvedené v odseku 1 sa uplatňujú na akúkoľvek sýrsku fyzickú alebo právnickú osobu, subjekt alebo orgán, ktoré pôsobia v oblasti prieskumu, ťažby alebo rafinácie surovej ropy. 3. Iba na účely odseku 2 platia tieto vymedzenia pojmov: (a) „prieskum ropy“ zahŕňa prieskum, vyhľadávanie a riadenie ložísk ropy, ako aj poskytovanie geologických služieb v súvislosti s týmito ložiskami; (b) „rafinácia surovej ropy“ je spracovanie, úprava alebo príprava ropy na účely konečného predaja palív.“ 4. Zákazy v odseku 1: (a) sa nedotýkajú vykonávania povinnosti vyplývajúcej zo zmlúv alebo dohôd uzatvorených pred […/…/… ]; (b) neovplyvnia rozšírenie účasti, pokiaľ takéto rozšírenie je povinnosťou v rámci dohody uzatvorenej pred […/ … / …].” (4) Vkladá sa tento článok 4a: „Článok 4a Zmrazujú sa všetky finančné prostriedky a hospodárske zdroje, ktoré vlastnia alebo kontrolujú osoby, subjekty a orgány uvedené v prílohe IIa a [.../ … / 2011] sa nachádzajú mimo Sýrie. (5) Článok 10a sa nahrádza takto: „Článok 10a Sýrskej vláde, sýrskym verejným orgánom, podnikom a agentúram, ani žiadnej osobe alebo subjektu, ktorí vznesú nárok prostredníctvom nej alebo v jej prospech, sa nepriznávajú žiadne nároky alebo náhrady škôd v akejkoľvek forme vrátane nárokov na kompenzáciu alebo iných nárokov tohto druhu, ako sú nároky na započítanie pohľadávok, náhradu škody, pokuty alebo nároky na základe záruky, nároky na predĺženie platnosti alebo vyplatenie dlhopisu, finančné záruky vrátane nárokov vyplývajúcich z akreditívov a podobných nástrojov v súvislosti s akoukoľvek zmluvou alebo transakciou, ktorej plnenie bolo priamo alebo nepriamo, čiastočne alebo úplne ovplyvnené opatreniami zavedenými týmto nariadením.“ Článok 2 Príloha II k nariadeniu (EÚ) č. 442/2011 sa mení a dopĺňa v súlade s prílohou I k tomuto nariadeniu. Článok 3 Príloha II sa vkladá ako príloha IIa k nariadeniu (EÚ) č. 442/2011. Článok 3 Príloha IV k nariadeniu (EÚ) č. 442/2011 sa nahrádza prílohou III k tomuto nariadeniu. Článok 4 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] PRÍLOHA I V prílohe II k nariadeniu (ES) č. 442/2011 sa pridávajú tieto položky: „[ďalšie mená, ktoré navrhne Rada]“ PRÍLOHA II „PRÍLOHA IIa Zoznam fyzických a právnických osôb, subjektov alebo orgánov uvedený v článku 4a „[mená, ktoré navrhne Rada]“ PRÍLOHA III „PRÍLOHA IV Zoznam ropných výrobkov Kód HS Opis 2709 00 ropné oleje a oleje získané z bitúmenových nerastov, surové; 2710 ropné oleje a oleje získané z bitúmenových nerastov, iné ako surové; prípravky inde nešpecifikované alebo nezahrnuté, obsahujúce v hmotnosti 70 % alebo viac ropných olejov alebo olejov získaných z bitúmenových nerastov, ak sú tieto oleje základnými zložkami týchto prípravkov; odpadové oleje; 2712 vazelína; parafín, mikrokryštalický ropný vosk, parafínový gáč, ozokerit, montánny vosk, rašelinový vosk, ostatné minerálne vosky a podobné výrobky získané syntézou alebo ostatnými procesmi, tiež zafarbené; 2713 ropný koks, ropný bitúmen a ostatné zvyšky z ropných olejov alebo z olejov získaných z bitúmenových nerastov; 2714 prírodné bitúmeny a prírodný asfalt; bitúmenové alebo olejové bridlice a dechtové piesky; asfaltity a asfaltové horniny; 2715 00 00 bitúmenové zmesi na základe prírodného asfaltu, prírodného bitúmenu, ropného bitúmenu, minerálneho dechtu alebo zo smoly z minerálneho dechtu (napr. bitúmenový tmel, spätné frakcie)“. [1] Ú. v. EÚ L 121, 10.5.2011, s. 11. [2] Ú. v. EÚ L 121, 10.5.2011, s. 1. [3] Ú. v. EÚ L 228, 3.9.2011, s. 1.